Samler bydelen og Åge – NRK Trøndelag – Lokale nyheter, TV og radio
Samler bydelen og Åge
Kolstad fotball samler hele bydelen og Åge til en fest med ypperlig rykte. – Alle skal være inkludert.
Stor stemning på Kolstad. Og inntektene brukes til flerkulturelt arbeid i bydelen.
Publisert 03.10.2011, kl. 18.33 Oppdatert 03.10.2011, kl. 18.35
En gang i året arrangerer Kolstad fotball bygdefest i Trondheim. Her er det fulle hus og billettene blir revet bort i god tid. Overskuddet går blant annet til å bygge tilhørighet mellom de ulike kulturene i bydelen og dem er det mange av. Dette området huser folk fra bortimot 40 nasjonaliteter.
For primus motor, Odd Arild Haugen er dette blant årets virkelig viktigste dager.
Grasrotprisen til Kolstad fotball.
– To eller tre generasjoner samles på festen og de stortrives, sier han.
Motoren er Kolstad Fotball, klubben med det enkle og sterke mottoet; Vi bryr oss. Vi møter mannen like før det braker løs, og det er så utvilsomt travelt. Mange biter skal på plass i tide. Han kjenner de fleste ungdommene her.
– Jeg har kontakt med dem fra barnehagen til de er juniorer, sier Haugen.
Han rekker å få unna det siste i tide før en av de markerte personene som har bodd i området dukker opp, som planlagt. Det er Åge Aleksandersen og Sambandet. De skal gjøre sitt for at arrangementet skal holde mål.
Det er tett med folk. Her er det plass til rundt 1000.
Full klaff for primus motor, Odd Arild Haugen til høyre.
– Det er mye som er bra med dette. Jeg kjenner arrangementet fra før. Til denne festen kommer folk hjem igjen, selv om de nå bor mange steder i landet. De har privatfester og de snakker om gamle dager, sier Åge Aleksandersen.
– Og de som står bak dette fantastiske arbeidet får noen kroner ekstra.
Politiet er på plass med godt humør. De mener også arrangementet er viktig for bydelen.
– Det er jo de samme prinsippene som vi jobber etter. Vi skal se alle dem vi jobber med og vi skal ha respekt for alle vi har kontakt med. Det er det klubben gjør her også når de behandler alle ungdommene på en god og lik måte og sørger for at alle får være med, sier Espen Konstad, politibetjent, Heimdal politistasjon.
Han er på utsida av lokalet og snakker med dem som stikker hodet ut. Inne synger salen med og plakatene med " Konge uten land", duver i takt.